Marisol Lopez-Tromp

**Marisol Juliette Lopez-Tromp** (☆ 28 di september 1969 na Aruba) ta un politico Arubano y desde 2021 lider di partido MAS. E tabata parlamentario y minister di Aruba na multiple ocacion. Di 2013 te 2016 e tabata presidente di parlamento di Aruba.

## Bida y labor
Marisol Tromp ta yiu di Domi Tromp (1935-2023), politico prominente di PPA den añanan 1970 y Yvonne Frans, tambe activo den politica como lider di e ala femenino di PPA. Despues di a caba enseñansa secundario na Colegio Arubano el a studia pedagogia na Universidad Catolico di Nijmegen. Na 1995, na su regreso na Aruba el’a labora pa varios aña como pegagogo di famia na Departamento di Asunto Social (DAS).

Marisol Lopez-Tromp ta casa y tin dos yiu muhe.

### Carera politico
Na 1997 el a inicia su carera politico riba lista di partido Movimiento Electoral di Pueblo (MEP). E tawata miembro di Parlamento di Aruba di 1998 pa 2001. Den eleccion di 2001 el ta logra 4708 voto riba posicion nr. 4 di lista di MEP, birando e hende muhe cu mas tanto voto personal den historia electoral di Aruba. E record aki el a mantene te 2021, ora Evelyn Wever-Croes a logra 7518 voto personal. Lopez a fungi como minister di Aruba na tres ocacion. Den Gabinete-Oduber III el a hiba cartera como Minister de Infrastructura y Asuntonan Social di 2001 pa 2005 y den Gabinete-Oduber IV e tabata Minister di Enseñansa y Vice Minister-Presidente di 2005 pa 2009. Como mandatario el’a inicia e Plan Nacional di Enseñansa “The Learner” 2007-2017, e prome den historia di enseñansa Arubano. Na final di su termino a sali na cla cu tabatin tensionnan mutuo den e gabinete. E asunto di *broedende kip*, un referencia publico na Lopez di premier Nel Oduber despues cu recien el a duna luz na su prome yiu, tabata causa di hopi buya.

Ora MEP a bay den oposicion despues di eleccion 2009, Lopez-Tromp a bolbe como parlamentario pa un dos termino. Na december 2010, Lopez-Tromp hunto cu Mervin Wyatt-Ras, ta vota na fabor di baha pensioen y aumenta edad di pensioen di minister y parlamentarionan activo. E gobierno di Aruba tabata enfrentando carganan financiero pisa. Pa loke ta toca e ministernan, e areglo nobo lo resulta mesora den un spaarmento di AWG 5 miyon. E medidanan di austeridad lo compromete tambe e parlamentarionan sinta e momento ey den nan posicion huridico. Despues di 19 ora di debate, e miembronan di parlamento a vota cu 15 voto pro, 5 contra y 1 abstencion. Wyatt y Lopez a wordo expulsa for di e fraccion despues pa a vota contrario na e liña di fraccion di MEP. Lopez a dicidi, mescos cu Wyatt, pa sigui como parlamentario independiente te na final di su termino parlamentario.

Na 2013 Lopez-Tromp ta uni na partido AVP. Posiciona como lijstduwer riba nr. 29 riba e lista el a ricibi 1.643 voto preferencial, suficiente pa un asiento. Di 2013 pa 2016 e tabata presidente di Parlamento di Aruba. Despues di un incidente den parlamento na juni 2016 cu Chris Dammers, colega-miembro di partido AVP y vicepresidente di parlamento, Lopez-Tromp a bandona e fraccion di AVP pa bira parlamentario independiente pa di dos bes. Su presidencia di parlamento a terminá mas trempan ora cu e no a wordo re-eligi den e eleccion anual di presidente na september 2016. Na 2017 el a uni na e partido nobo, Pueblo Orguyoso y Respeta (POR). Cu e resultadonan electoral di 22 di september 2017 el a mantene su asiento den parlamento, fungiendo como lider di fraccion pa POR te cu 27 di januari 2020.

Lopez-Tromp ta huramenta dia 28 di januari 2020 como Minister di Desaroyo Teritorial, Infrastructura y Medio Ambiente y sucesor di Otmar Oduber, kende a retira dia 12 di december 2019 for di gabinete Wever-Croes I. Despues di cuater luna den funcion POR ta exigi su retiro foi gabinete y foi partido pa mas tarda dia 8 di juni, alegando falta di confiansa den su funcionamento. Ta haci un intento di mediacion, sinembargo sin resultado, despues cu Lopez a nenga pa retira y a continua como minister sin partido. A raiz di un situacion ku a escala Conseho di Minister di Aruba ta dicidi di kita su cartera entrante 25 di juli 2020. Dia 31 di juli Parlamento di Aruba ta convoca un reunion riba peticion di e dos parlamentario di POR y e lidernan de fraccion di MEP y RED pa debati un mocion di desconfiansa. Na caminda e reunion ta keda suspendi riba peticion di POR pa duna espacio pa intermediacion dor di prome ministro Evelyn Wever-Croes. Dia 21 di oktober Conseho di Minister ta dicidi cu Lopez mester retira. E decreto di retiro ta haya sosten di un mayoria den parlamento y conforme art. II.2 di constitution di Aruba esaki a wordo ratifica dor di gobernador Boekhoudt dia 22 di oktober 2020.

Desde april 2021 e ta lider y presidente di Movimiento Arubano Soberano. Despues di un *comeback* den eleccion 2021 el a haya un recaida den voto na 2024. E tabata parlamentario y lider di fraccion pa MAS di 8 di juli 2021 te 8 di januari 2025.

### Resultado electoral

Na fin di 2024 a sali publica e buki *Onverzettelijk. Marisol 27 jaar in Arubaanse politiek*, scirbi pa Kees Beekmans den colaboracion cu Marisol Lopez-Tromp.